DA Den Europæiske Unions Tidende CE 78/812

(2004/C 78 E/0861)

SKRIFTLIG FORESPØRGSEL E-3411/03

af Joan Vallvé (ELDR) til Kommissionen

(18. november 2003)

Om: Støtte til den spanske vandplan (PHN) og omledning af Ródano-floden

Den 1. november 2003 blev beslutningen indeholdende erklæringen om de indvirkninger på miljøet, som ville være forbundet med omledningsprojektet vedtaget ved lov nr. 10/2001 som led i den spanske vandplan, offentliggjort i det spanske statstidende.

Det er et faktum, at overførslen af vand fra Ebro-floden til andre vandløbsoplande vil ændre de økologiske betingelser i floden og ligeledes i Ebro-deltaet samt det nærliggende marine økosystem.

I ovennævnte lov er der taget højde for, at der eventuelt kan blive tale om at gennemføre andre vandomledninger end dem, der er planlagt i projektet. Regionalregeringen i Cataluña har som alternativ undersøgt muligheden for at overføre vand fra Ródano-floden til de indre vandløbsoplande i Cataluña og fremsendt resultatet heraf til den spanske centralregering. I de indre vandløbsoplande i Cataluña bor der 4,5 millioner mennesker, og vandforsyningen er på nuværende tidspunkt problematisk og kan på kort sigt blive alvorlig.

En overførsel af vand fra Ródano vil medføre en vandgennemstrømning på mellem 10 og 20 m3 i sekundet, hvilket set i forhold til den gennemsnitlige vandgennemstrømning ved flodmundingen på ca. 1 700 m3 pr. sekund vil have en meget begrænset effekt.

Kan Kommissionen oplyse, om den er klar over, at der stadig ikke er foretaget en vurdering af de miljømæssige konsekvenser som følge af den kommende vandomledning som fastlagt i den samlede plan for Ebro-deltaet? Og er den klar over, at man heller ikke som foreslået har overvejet muligheden af at overføre vand fra Ródano.

Vil Kommissionen stille som betingelse for enhver støtte fra EU til PHN-projektet, at der foretages en vurdering af de miljømæssige konsekvenser for Ebro-deltaet, at der fastsættes en minimumsgrænse for den økologiske vandgennemstrømning og at følgerne af en overførsel af vand fra Ródano-floden undersøges nærmere?

Samlet svar

afgivet på Kommissionens vegne af Margot Wallström

på skriftlige forespørgsler E-3410/03 og E-3411/03

(19. januar 2004)

Kommissionen er bekendt med den spanske regerings miljøindvirkningserklæring i forbindelse med det foreslåede Ebro-vandomledningsprojekt.

Den detaljerede miljøindvirkningsvurdering (30 bind offentliggjort i juni 2003) indeholder rent faktisk visse oplysninger om de sandsynlige miljømæssige konsekvenser for Ebro-deltaet. Kommissionen er imidlertid godt klar over, at der endnu ikke er udarbejdet en integreret plan for beskyttelse af deltaet. Det er i denne plan der skal fastlægges retningslinjer for forvaltningen, herunder for vandgennemstrømningen, med henblik på at beskytte den nedre Ebro-flods og Ebro-deltaets økologiske og kemiske status.

Muligheden for at overføre vand fra Rhône-floden er blevet analyseret i den startegiske miljøvurdering, som de spanske myndigheder har gennemført og offentliggjort i januar 2002.

Hvad endelig angår EU-støttemekanismerne (strukturfondene eller Samhørighedsfonden), skal alle projekter for at kunne få støtte bl.a. være i overensstemmelse med Fællesskabets lovgivning og politik, herunder miljølovgivningen og -politikken.